བཙན་བྱོལ་དུ་འབྱོར་བའི་ཐོག་མའི་ཆར་བོད་མི་རྣམས་འཚོ་གནས་དང་ལས་དོན་ཆེད་ཕྱི་མི་དང་འབྲེལ་འདྲིས་སླད་དེང་དུས་ཀྱི་སྐད་ཡིག་དང་རིག་གནས་སློབ་སྦྱོང་ཐོག་དམིགས་བསལ་ཤུགས་སྣོན་བརྒྱབས་ཡོད་པ་གནས་དུས་དང་འཚམས་ཤིང་དགོས་མཁོ་ལྡན་པའི་ཐབས་བྱུས་ཤིག་ཡིན།འོན་ཀྱང༌།དུས་ཕྱིས་སུ་གཞིས་ཆགས་དང་ཆོས་སྡེ་རིམ་པ་གསར་འཛུགས་ཀྱིས་སྐྱབས་བཅོལ་བོད་མི་རྣམས་འཚོ་ཐབས་དང་ཕྱིའི་འབྲེལ་ལམ་གང་ཅིར་སྔར་གྱི་གནས་སྟངས་ལས་བླ་ལྷག་ཏུ་གྱུར་པའི་སྐབས་སུའང༌།གཞུང་མང་གཉིས་ཀྱིས་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གི་བཀའ་སློབ་ལམ་སྟོན་རིམ་ཕེབས་ཀྱི་དགོངས་དོན་སྐབས་འཕྲལ་ལག་བསྟར་དང་མཇུག་གནོན་ཚུལ་བཞིན་མ་ཐུབ་པ་དང༌།འབྱུང་འགྱུར་མི་རབས་ལ་ཕན་པའི་བོད་མི་རང་གི་ཤེས་ཡོན་གྱི་ཐབས་བྱུས་གསར་གཏོད་མ་བྱས་པར།གནས་ཡུལ་རྒྱལ་ཁབ་ཀྱི་ལམ་ལུགས་འོག་ཤར་བསྐྱོད་ནར་འགྱངས་བྱས་པའི་མཇུག་འབྲས་སུ།ད་ཡོད་ཀྱི་གཞོན་སྐྱེས་མི་རབས་ཁྲོད་རང་གི་ཆེ་མཐོང་དང་རང་འཚོའི་བསམ་བློ།སྲོལ་རྒྱུན་གྱི་བཟང་སྤྱོད་དང་ལྟ་གྲུབ།ཐ་ན་མི་རིགས་ཀྱི་དམའ་མཐའི་རྟགས་མཚན་བོད་ཀྱི་སྐད་ཡིག་ཙམ་ཡང་ཧ་ཅང་ཉག་ཕྲ་བའི་གནས་སུ་གྱར་བའི་མངོན་རྟགས་གསལ་པོར་བྱུང་བ་དེས།དེ་སྔའི་ཤེས་ཡོན་ལམ་ལུགས་དེས་བོད་མིའི་མཐར་ཐུག་གི་མངོན་འདོད་བསྒྲུབ་མི་ཐུབ་པར་ངོས་འཛིན་གྱིས།ཕྱི་ལོ་༡༩༩༡ལོར་བོད་མི་མང་སྤྱི་འཐུས་ལྷན་ཚོགས་ཀྱིས་གཏན་འབེབས་གནང་བའི་བཙན་བྱོལ་བོད་མིའི་བཅའ་ཁྲིམས་རིན་པོ་ཆེའི་ནང༌།ཤེས་ཡོན་ཡར་རྒྱས་གཏོང་ཐབས་སུ་དོན་དམ་བོད་ཀྱི་གཞི་རྩའི་དགོས་མཁོ་དང་མཚམས་པའི་ཤེས་རིག་གི་སྲིད་བྱུས་ཡང་དག་ཅིག་བཟོ་རྒྱུ་ཞེས་པའི་འབྲུ་དོན་བཞིན།ཕྱི་ལོ་༢༠༠༤ཟླ་༩པར་བཀའ་ཤག་གིས་ཕུལ་བའི་བཙན་བྱོལ་བོད་མིའི་གཞི་རིམ་གྱི་ཤེས་ཡོན་སྲིད་བྱུས་ཀྱི་འཆར་ཟིན་ཐོག་བོད་མི་མང་སྤྱི་འཐུས་ལྷན་ཚོགས་ནས་བཀའ་བསྡུར་བགྲོ་གླེང་ལྷུག་པོར་གནང་མཐར་སྤྱི་མོས་ཀྱིས་གཏན་ལ་ཕབ།